D ô v o d o v á      s p r á v a

	Železničná spoločnosť, a.s. (ďalej len „ŽS, a.s.“) bola zriadená ako právnická osoba svojho druhu (sui generis) zákonom č. 259/2001 Z.z. o Železničnej spoločnosti, a.s., a o zmene a doplnení zákona NR SR č. 258/1993 Z.z. o Železniciach Slovenskej republiky v znení zákona č. 152/1997 Z.z. (ďalej len „zákon č. 259/2001 Z.z. o Železničnej 
spoločnosti, a. s.“).

	ŽS, a.s. potrebujú vykonať zásadné opatrenia pre postupné a kvalitatívne zmeny v oblasti dosahovaného hospodárskeho výsledku. Potreba komplexnej transformácie ŽS, a.s. na dve železničné spoločnosti prevádzkujúce osobnú a nákladnú prepravu je ďalším krokom, ktorý umožní v nadväznosti na privatizáciu železničnej spoločnosti prevádzkujúcej nákladnú prepravu, udržať si pozície na dopravnom trhu a dosiahnuť  kladné výsledky hospodárenia.  

	Proces transformácie a reštrukturalizácie majetku ŽSR sa neskončil založením a vznikom akciovej spoločnosti ŽS, a.s.  Samotný transformačný projekt schválený vládou SR (uznesenie vlády SR č. 830/2000) predpokladá pokračovanie transformačného procesu. Jednou z alternatív je rozdelenie ŽS, a.s. na dve spoločnosti (osobná preprava, nákladná preprava). 
	
	K úvahám o rozdelení ŽS, a.s. na dve spoločnosti prevádzkujúce osobnú a nákladnú prepravu vedú dva základné dôvody. Po prvé je to diametrálne odlišná filozofia podnikania v nákladnej a osobnej preprave, ako dvoch základných predmetov podnikania. Nákladná preprava je orientovaná na profit, pričom osobná preprava je orientovaná ako verejná služba, pričom z dlhodobého hľadiska dochádza ku krížovému financovaniu osobnej prepravy (prevádzka, investície). Druhým základným dôvodom je súčasný vzťah so štátom. Osobná preprava je absolútne prepojená na štátny rozpočet, a samotný štát určuje a reguluje cenu cestovného a taktiež to, koľko zo štátneho rozpočtu vyčlení na osobnú prepravu (VVZ, investície). Nákladná preprava, až na poplatok za použitie železničnej dopravnej cesty, je nezávislou na štáte.		
	
	V tomto zmysle je už dnes potrebné zadefinovať ďalšie smerovanie ŽS, a.s., nielen po stránke pôsobenia na trhu v nákladnej a osobnej preprave, ale aj po stránke ďalšieho organizačného usporiadania. Pri hľadaní optimálneho organizačného usporiadania spoločnosti, je potrebné vziať do úvahy v súčasnosti prebiehajúce transformácie železničných podnikov v Európe, kde v podstate každá krajina má iným spôsobom riešené vnútorné organizačné usporiadanie železnice a ich naviazanie na verejné financie. To znamená, že v Európe dnes neexistujú dve rovnaké usporiadania národného železničného systému. Z formálneho hľadiska ide o štátne organizácie, holdingové usporiadanie, dcérske spoločnosti alebo akciové spoločnosti so 100 % účasťou štátu alebo významným vplyvom štátu. Na základe súčasných zámerov vlády SR v transformácii spoločností vo vlastníctve štátu, a taktiež v zmysle parlamentom schváleného zákona  č. 564/2003 Z.z., ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov a ktorým sa mení zákon Národnej rady Slovenskej republiky č. 173/1993 Z.z. o niektorých náhradách v súvislosti s prevodom majetku štátu na iné osoby, je Železničná spoločnosť, a.s. pripravená na ďalšiu transformáciu a privatizáciu.      	

	Preto Ministerstvo dopravy, pôšt a telekomunikácií SR (ďalej len „MDPaT SR“) spolu s predstavenstvom spoločnosti ŽS, a.s.  v súlade so zásadami štátnej dopravnej politiky a v zmysle programového vyhlásenia vlády ako aj schváleného „Projektu transformácie a reštrukturalizácie ŽSR“ sa rozhodli iniciovať ďalšiu etapu transformácie ŽS, a.s. rozdelením spoločnosti  na dve obchodné  spoločnosti. Fyzickým a účtovným oddelením dopravných a obchodných činností v osobnej preprave od dopravných a obchodných činností v nákladnej preprave tak dôjde k transformácií ŽS, a.s. na Železničnú spoločnosť Cargo, a.s. (ďalej len „ŽS Cargo, a.s.“), vykonávajúcu činnosti súvisiace s nákladnou prepravou a na Železničnú osobnú prepravu, a.s. (ďalej len „ŽOP, a.s.“), vykonávajúcu činnosti súvisiace s osobnou  prepravou.

Osobná železničná preprava – výkony vo verejnom záujme 
	ŽSR resp. ŽS, a.s.  realizovala v rokoch 2001 – 2003 prepravu osôb na základe zmluvy o výkonoch vo verejnom záujme uzatvorenej s MDPaT SR. Dopravné výkony (vyjadrené vo vlakových kilometroch) boli v uvedených rokoch plnené v intenciách objednávky - 100,3 % (r. 2001), 100,2% (r.2002) a 98,5% (r.2003). Napriek zabezpečenej ponuke výkonov dochádza k systematickému poklesu počtu prepravených cestujúcich železničnou dopravou, najciteľnejšie v roku 2003, kedy došlo k výraznému obmedzeniu dopravy na stratových regionálnych tratiach (-14%). Na prepravu osôb po železnici citeľne vplýva rozvoj individuálneho motorizmu i technické zaostávanie železničného vozidlového parku (nízky objem investícií).

Nákladná železničná preprava 
	Vývoj prepravy tovarov za obdobie rokov 2001 až 2003 sa vyznačuje výkyvmi – 53,6 mil. ton (r.2001), 49,9 mil. ton (r.2002), 50,5 mil. ton (r.2003). Celková tendencia za dlhšie časové obdobie vykazuje mierny pokles. Kým medzinárodná preprava tovarov má stúpajúcu tendenciu, vnútroštátna preprava zaznamenáva výrazný pokles, ktorý súvisí predovšetkým s cenovou politikou cestných dopravcov. 
	Výrazný vplyv na pokles prepravy cestujúcich i  tovarov po železnici má neharmonizované prostredie pre podnikanie na dopravnom trhu, predovšetkým v súvislosti s vysokým (v porovnaní s cestnou dopravou) zaťažením železničnej dopravy poplatkami za použitie infraštruktúry (nákladná doprava 35 % nákladov na činnosť, osobná doprava 24%).
V ďalšom období je možné očakávať v oboch druhoch dopravy pokles výkonov v súvislosti s očakávaným vstupom ďalších dopravcov na železničnú infraštruktúru, ktorí neprinášajú nový tovar a cestujúcich, ale preberú časť výkonov ŽS, a.s..

Sociálny zmier		
	Sociálny dialóg prebiehal a prebieha medzi ŽS, a.s. a 11 odborovými centrálami podľa Kolektívnej zmluvy a Zákonníka práce. Štrajk v období konca januára a začiatku februára 2003 bol z dôvodu nesúhlasu odborových centrál s rušením regionálnych tratí v zmysle objednávky štátu na výkony vo verejnom záujme na rok 2003. Od vtedy manažment ŽS, a.s.  zintenzívnil dialóg s odborovými predákmi,
dňa 10. marca 2004 bola podpísaná nová Kolektívna zmluva na roky 2004 a 2005 medzi štatutárnymi zástupcami ŽS, a.s. a zástupcami 11 odborových centrál  pôsobiacich v ŽS, a.s.  Odborové centrály akceptujú ekonomické možnosti ŽS, a.s.,
nová kolektívna zmluva obsahuje redukované sociálne výdavky oproti kolektívnej zmluve platnej v predchádzajúcich obdobiach. Sociálne výdavky sú pokryté v podnikateľskom pláne ŽS, a.s. na rok 2004,
mzdový nárast v Kolektívnej zmluve v jednotlivých rokoch (od vzniku ŽS, a.s.): 
rok 2002 = +8% 
      2003 = +5% 
      2004 = +6% 
sociálne dôsledky pri privatizácii – požiadavky na štátny rozpočet:
potreba vypracovania projektu zameraného na :
-definovanie nadbytočných zamestnancov (v priebehu 3 rokov ročne cca 1000-1500 zamestnancov),
-požiadavky na rekvalifikáciu,
-umiestnenie na trhu práce,
-sociálne kompenzácie,
-definovanie profesií vyžadujúcich potrebu predčasného odchodu do dôchodku   z dôvodu opotrebovanosti, zníženej zdravotnej a zmyslovej spôsobilosti a nebezpečenstva verejného ohrozenia (rušňové čaty, vlakové čaty...) po odpracovaní viac ako 20 rokov v jednej profesii.

	Rozdelenie spoločnosti ŽS, a.s. na dve železničné spoločnosti vykonávajúce dopravné a obchodné činnosti v osobnej preprave a v nákladnej preprave nie je v procese transformácie spojené s redukciou pracovných miest.  
	
	Samozrejme privatizácia spoločnosti ŽS Cargo, a.s. bude znamenať vo svojich dôsledkoch redukciu pracovných miest v spoločnosti. Jednotlivé smery postupu zmierenia sociálneho dopadu na uvoľňovaných pracovníkov, budú premietnuté do plánu implementácie transformačných krokov a sprievodných pilotných projektov v oblasti zamestnanosti. Súčasťou koncepcie privatizácie ŽS Cargo, a.s., ktorú predloží na rokovanie vlády SR  MDPaT SR,  bude projekt „Hlavné smery postupu pri privatizácií ŽS, a.s. v oblasti ľudských zdrojov“. 

	Pri rozdelení ŽS, a.s. na dve spoločnosti sa stane aktuálnou aj úloha prerokovania úverového portfólia z dôvodov jeho rozdelenia na dve spoločnosti. Predbežná informácia o rozdelení spoločnosti bola jednotlivým veriteľom oznámená a v zásade predstavenstvo spoločnosti za predpokladu dodržania ekonomických podmienok vrátane realizácie investičných zámerov neobdržalo záporné stanoviská. 
	Po prerokovaní návrhu postupu vládou SR budú jednotlivé banky opätovne oslovené a začnú sa záväzné rokovania o prerozdelení úverového portfólia.  

	Projekt transformácie si vyžaduje v roku 2004 pri príprave štátneho rozpočtu zabezpečiť finančné zdroje, z ktorých  okrem iného  (napr. právne služby, odmena znalcovi, správne poplatky, odmena notára, registrácia akcií v centrálnom depozitári cenných papierov a pod.) sa budú financovať  potrebné implementačné kroky a pilotné projekty pre oblasť ľudských zdrojov. 

	Rozdelením  spoločnosti na dve nové spoločnosti sa stane aktuálna privatizácia okruhov činností spadajúcich pod nákladnú prepravu. Na prevod majetkovej účasti štátu na podnikaní ŽS Cargo, a.s. sa vzťahujú predpisy o podmienkach prevodu majetku štátu na iné osoby (zákon č. 92/1991 Zb. o podmienkach prevodu majetku štátu na iné osoby v znení neskorších predpisov). Tento proces by sa mohol realizovať niekoľkými spôsobmi, z ktorých spomenieme najmä:
predaj časti majetkovej účasti štátu (akcií z portfólia štátu) ako akcionára spoločnosti strategickým investorom,
zvyšovanie, resp. znižovanie základného imania spoločnosti,
založenie dcérskej spoločnosti z majetku spoločnosti a následný predaj majetkovej účasti a pod..

	MDPaT SR za účelom úspešného zvládnutia procesu privatizácie vyberie vo výberovom konaní poradcu. 

	Spoločným menovateľom vyššie uvedených postupov by malo byť ich cieľové zameranie na to, aby sa získané prostriedky z privatizácie účelovo použili na sanáciu dlhovej služby a nákladov rozdelenia ŽS, a.s.. 
	Z doterajších skúseností z transformácie je zrejmé, že aj v prípade rozdelenia ŽS, a.s. sa stane nevyhnutným, aby sa na základe získaných poznatkov vykonali určité korekcie, za ktoré bude nevyhnutné aj zobrať príslušný diel zodpovednosti.

	S ohľadom na výkon práv akcionára zverený do pôsobnosti MDPaT SR,  je tým daný aj subjekt zodpovednosti. Podrobnosti koncepcie privatizácie ŽS Cargo, a.s. budú predmetom rokovania vlády SR. Návrh koncepcie privatizácie ŽS Cargo, a.s. predloží MDPaT SR. 

	Materiál  bol prerokovaný v Porade ekonomických ministrov dňa 28. júna 2004. Podľa jej záverov  z rokovania bol materiál upravený. Porada ekonomických ministrov odporučila vláde SR upravený návrh schváliť.